
Te mondod, én írom - avagy hogyan születik a beszédből írás napjaink sajtójában?

A dolgozat a beszélt és az írott nyelv kapcsolatát elemzi egy empirikus vizsgálat keretében. Újságírói interjúk eredeti, beszélt nyelvi és stilizált, írott szövege alapján azt vizsgálja, mi jellemzi az írott és a beszélt nyelvet. Többek között kiderül, hogy egy szöveg e kétfajta megjelenési közegében milyen különbségek lépnek fel, milyen változtatások során kapjuk meg a hangzó szöveg anyagát grafikus-átírt formában. Ez arra is rávilágít, hogy egy beszélt nyelvi szöveg írásos megjelenítésével szemben milyen elvárásaink vannak, milyen transzformációs folyamatok szükségesek ahhoz, hogy egy, a beszélt nyelvből származó írott szöveg létrejöhessen (jelen esetben: a sajtón belül). A korpuszon megfigyelésre került, elsődlegesen mely nyelvi szinteken jelentkezik eltérés a szöveg két megjelenési formája között. Minderre a kiválasztott kutatási közeg – napjaink újságírói gyakorlata – rendkívül alkalmas. Az interjú olyan szempontból különleges műfaj, hogy míg a kiindulási médiuma fonikus, addig a produktumé grafikus. Ez a váltás anélkül zajlik le, hogy a szöveg témája, a közlés célja, a beszélgetőpartnerek stb. megváltoznának. A modifikáció mindezek más-más úton történő nyelvi kifejezésében, megformálásában fedezhető fel.



